b'\n_START_ARTICLE_\nZahi Hawass\n_START_SECTION_\nCarrera pol\xc3\xadtica\n_START_PARAGRAPH_\nVa exercir com a secretari general del Consell Suprem d\'Antiguitats del govern egipci des de l\'1 de gener de 2002 fins al 31 de gener de 2011 en qu\xc3\xa8 va ser nomenat Ministre d\'Antiguitats, c\xc3\xa0rrec de nova creaci\xc3\xb3. El nou ministeri va absorbir el Consell Suprem d\'Antiguitats. Anteriorment va ser director d\'excavacions a l\'altipl\xc3\xa0 de Gizeh i va treballar en jaciments arqueol\xc3\xb2gics al Delta del Nil, el desert occidental i l\'Alt Nil. Va dimitir com a Ministre d\'Antiguitats el 4 de mar\xc3\xa7 de 2011 com a protesta pels espolis en jaciments arqueol\xc3\xb2gics. El dia 30 de mar\xc3\xa7 de 2011 va acceptar la petici\xc3\xb3 del primer ministre d\'Egipte, Essam Sharaf, per tornar a ser ministre d\'Antiguitats. El dia 17 d\'abril de 2011 la just\xc3\xadcia eg\xc3\xadpcia va condemnar a un any de pres\xc3\xb3 a Zahi Hawass i el va rellevar del seu lloc de ministre per un antic plet sobre la propietat d\'uns terrenys. Zahi Hawass va anunciar que apel\xc2\xb7laria la sent\xc3\xa8ncia. Tanmateix, un decret del Consell Nacional de Just\xc3\xadcia d\'Egipte publicat el 18 d\'abril de 2011 va anul\xc2\xb7lar la sent\xc3\xa8ncia judicial contra Hawass i el va restablir en el seu c\xc3\xa0rrec. No obstant aix\xc3\xb2, va dimitir el 17 de juliol del 2011, despr\xc3\xa9s que Sharaf l\'inform\xc3\xa9s que no continuaria en el c\xc3\xa0rrec. Segons van informar alguns diaris, en realitat fou acomiadat de la seva feina.\n_START_SECTION_\nRetorn de les antiguitats eg\xc3\xadpcies des de l\'estranger\n_START_PARAGRAPH_\nHawass encap\xc3\xa7ala un moviment orientat a tornar a Egipte molts antics objectes egipcis que es troben en col\xc2\xb7leccions en diferents parts del m\xc3\xb3n. Al juliol de 2003, Egipte va exigir la devoluci\xc3\xb3 de la pedra de Rosetta, que es troba actualment al Museu Brit\xc3\xa0nic. En aquesta ocasi\xc3\xb3, Hawass va declarar: "Si els brit\xc3\xa0nics volen que se\'ls recordi, si volen restaurar la seva reputaci\xc3\xb3, s\'haurien d\'afanyar a tornar la pedra, ja que \xc3\xa9s la icona de la nostra identitat eg\xc3\xadpcia". En refer\xc3\xa8ncia a les antiguitats al Museu Brit\xc3\xa0nic, Hawass va dir "Aquests s\xc3\xb3n monuments egipcis. Far\xc3\xa9 la vida impossible a qualsevol que les tingui. "Gran Bretanya s\'ha negat a tornar-les. Altres antiguitats de les que tamb\xc3\xa9 ha reclamat el seu retorn s\xc3\xb3n el bust de Nefertiti, el Zod\xc3\xadac de Dendera la pintura del sostre del Temple d\'Hathor de Denderah, el bust d\'Ankhhaf (l\'arquitecte de la Pir\xc3\xa0mide de Khefren), les cares de la tomba d\'Amenofis III al Museu del Louvre, l\'Obelisc de Luxor a la Place de la Concorde (Par\xc3\xads) i l\'est\xc3\xa0tua de Hemiunu, nebot del fara\xc3\xb3 Kheops i constructor de la m\xc3\xa9s gran de les pir\xc3\xa0mides. Tamb\xc3\xa9 ha reclamat objectes egipcis de col\xc2\xb7leccions a diversos altres pa\xc3\xafsos.\n_START_SECTION_\nTroballes arqueol\xc3\xb2giques\n_START_PARAGRAPH_\nEl 2005 es va centrar en una m\xc3\xb2mia anomenada KV60a, descoberta m\xc3\xa9s d\'un segle abans. En cap moment es va creure que aquesta m\xc3\xb2mia seria tan important com per retirar-la del terra d\'una tomba menor a la Vall dels Reis, ja que es va trobar sense un ta\xc3\xbct i sense els tresors que distingien els faraons. Per\xc3\xb2 molts anys m\xc3\xa9s tard es va descobrir que era la m\xc3\xb2mia de la reina fara\xc3\xb3, Hatshepsut. Al principi no es va creure per\xc3\xb2 despr\xc3\xa9s es va trobar un queixal en el mateix lloc on aquesta va ser trobada, en una caixa identificada com a Hatshepsut. Despr\xc3\xa9s es va comprovar que era ella, ja que el queixal trobat i identificat encaixava perfectament a la boca.'